በዓል ሞያ ርክብ ህዝቢ እቲ በዓል መዚ፡ ኣቶ ፍቓዱ ዉበቴ፡ ነዚ "እወ" ዝብል ምላሽ'ዩ ዘለዎም። እቲ ደብዳበ ዝጸሓፍሉ ምኽንያት ድማ እቲ ፍጻመ ኣብ ምትሕልላፍ ዘሎ ሃገራዊ ትርጉምን ረብሓን ኣብ ግምት ብምእታዉ ከምዝኾነ ይዛረቡ። "በዓል መዚ ብሮድካስት፡ ናይ ህዝቢ ድሌትን ረብሓን ዘሰጉሙ ትካላት ስርሖም እንታይ ይመስል ዝብል በብመዓልቱ ምክትታትል ይገብር'ዩ። ስለዝኾነ፡ እዞም ትካላት ኣብታ ሃገር ዝካየዱ ዘለዉ ምዕባለታት እናተኸታተሉ ንህዝቢ ከባጽሑ ኣለዎም። ፍቓድ እንትወስዱ'ዉን እዚ ኣብ ግምት ብምእታዉ ስለዝኾነ እቲ ሰልፊ ብዝነበሮ ሃገራዊ ትርጉም ነቶም ትካላት መብርሂ ክሓትት ስልጣን ኣለዎ'ዩ" ዝብል ምላሽ ኣለዎም። በዓል ሞያ ሕግን ሚዲያን ኣቶ ዓብዱ ዓሊ-ሂጅራ ግና እቲ በዓል መዚ ንትካላት ሚዲያ ሰልፊ ድጋፍ ኣየመሓላለፍኹምን ኢሉ መብርሂ ናይ ምሕታት መሰል የብሉን'ዮም ዝብሉ። ዝሓለፈ ቐዳም፡ ኣብ ከተማ ኣዲስ ኣበባ ዝተኻየደ ሰልፊ ዓቢ ሃገራዊ ትርጉም እኳ እንተነበሮ፡ ሚዲያታት ዘይሸፈንኹምሉ ምኽንያት ኣብርሁለይ ኢሉ ክሓትት ዝፈቕደሉ ናይ ሕጊ መስርሕ ግና የለን ኣብ ዝብል የተኩሩ። "እዚ ብሓይሊ ኣገዲድካ ዝሽፈን እንተይኾነ እቲ ሚዲያ ተጓይዩ ሽፋን ዝህቦ'ዩ። ዘይምሽፋኖም ብህዝቢ ከሕፍሮም ይኽእል፡ ዘይሕጋዊ ግና ኣይኮነን። እቲ ሃገራዊ ቴሌቭዥን ሙሉእ መዓልቲ እዚ ጉዳይ ከሕልፎ እንዶ ኣይወዓለን?
